Drie dood in Ventersdorp-ongelukDie motor se wrak. Foto: Netcare 911 Drie mense, onder wie ŉ tienerseun, is Maandagoggend dood en twee beseer toe ŉ voertuig op die N14 naby Ventersdorp in Noordwes gerol het. Die voertuig was blykbaar op pad van Krugersdorp na Mahikeng. Toe paramedici van Netcare911 op die toneel aankom, het hulle die bestuurder van die voertuig in ŉ stabiele toestand aangetref. Die paramedici het hom op die toneel behandel voordat hul hom na die Ventersdorpse provinsiale hospitaal geneem het vir verdere mediese behandeling. Die provinsiale nooddienste het die seun en ŉ vrou wat albei in ŉ kritieke toestand was ook na die Ventersdorpse provinsiale hospitaal geneem. Die seun het in die hospitaal aan sy beserings beswyk. ŉ Man en vrou is in die ongeluk uit die voertuig geslinger en op die toneel dood verklaar. Athlenda Mathe, woordvoerder van Netcare 911, het gesê dat daar vermoed word dat die bestuurder uitgeswaai het vir ŉ aankomende motor, maar dat die polisie nog die oorsaak van die ongeluk ondersoek.